Κότα «Bonne Femme» στην κατσαρόλα με κρέμα ντομάτας
Η σεφ αντλεί έμπνευση από μια συνταγή της Χρύσας Παραδείση για αυτό το γιορτινό πιάτο: κότα μαγειρεμένη σε μια απλή σάλτσα με ντομάτα, με τα λαχανικά να σερβίρονται ως γαρνιτούρες με το πουλερικό.
1 μεγάλη κότα, βάρους περίπου 2 κιλών (ζητάμε από τον κρεοπώλη να την κόψει κατά μήκος του κορμού της στη μέση),  50 γρ. βούτυρο αγελάδας , 50 ml ελαιόλαδο, 10 κόκκοι μπαχάρι , 2 φύλλα δάφνης , 150 ml λευκό ξηρό κρασί , 600 γρ. ολόκληρα ντοματάκια κονσέρβας, ψιλοκομμένα, με τους χυμούς τους , αλάτι, φρεσκοτριμμένο πιπέρι
Για να φτιάξουμε κότα «Bonne Femme» στην κατσαρόλα με κρέμα ντομάτας ξεκινάμε και πλένουμε και σκουπίζουμε καλά τα δύο κομμάτια της κότας.Σε μια φαρδιά κατσαρόλα ζεσταίνουμε μαζί το βούτυρο και το ελαιόλαδο σε μέτρια φωτιά  και σοτάρουμε ένα ένα τα δύο κομμάτια της κότας, για 6-7 λεπτά, γυρίζοντάς τα τακτικά, μέχρι να ροδίσουν παντού, ομοιόμορφα.Βάζουμε και τα δύο κομμάτια στην κατσαρόλα, σε μονή στρώση, και προσθέτουμε το μπαχάρι και τις δάφνες.Σβήνουμε με το κρασί, προσθέτουμε τα ντοματάκια και περίπου 500 ml νερό ή τόσο  ώστε μόλις που να καλύψει τα υλικά. Αλατοπιπερώνουμε. Αφήνουμε να πάρουν όλα μία βράση  σε δυνατή φωτιά, χαμηλώνουμε τη θερμοκρασία και σιγοβράζουμε για περίπου 1½ ώρα ή μέχρι το πουλερικό να μαλακώσει καλά.Βγάζουμε τα κομμάτια της κότας από την κατσαρόλα και τα βάζουμε σε μια πιατέλα.Πετάμε από τη σάλτσα που έμεινε στην κατσαρόλα τα μπαχάρια και τις δάφνες.Την πολτοποιούμε με ραβδομπλέντερ, μέσα στην κατσαρόλα ή στον πολυκόφτη που διαθέτουμε, μέχρι να γίνει μια ωραία, πυκνή σάλτσα.Δοκιμάζουμε και διορθώνουμε το αλατοπίπερο, αν χρειάζεται.Περιχύνουμε την κότα «Bonne Femme» με τη σάλτσα και σερβίρουμε αμέσως.
Κοτόπουλο,Κρασί,Ντομάτα,Χριστούγεννα